Lasnamäe meteoriidijälg (Kiipli ja Põldvere, 1984), see Tallinnas Lasnamäe linnaosas, kunagise Tondi soo äärealal paeplatool asuv 30  sentimeetrise läbimõõduga, lõhede võrgustikust ümbritsetud lohuke, on tõesti kõike muud kui kraater. Kui nii väike ja tähtsusetu, miks siis ikkagi meteoriitne? Aga seepärast, et "jälg" kaevati 3,5 m paksuse turba ja tolmliiva kihi alt välja Lasnamäe linnosas ehitamise käigus. Asjaolu, et tugevasti kulutatud jälg oli setete alla mattunud, viitab sellele, et see pidi moodustuma enne neid katvaid setteid. See, et "jälg" oli kulutatud, viitab justnagu sellele, et see oleks pidanud moodustuma ka enne viimase  mandriliustiku pealetungi, st umbes 25 000 aasta eest. On tõsi, et ka pommid ja mürsud võivad paeplatoole üsna sarnaseid jälgi jätta, aga 25 000 ja isegi 5000 aasta eest (katvate setete vanus) ei olnud ühte ega teist kusagilt võtta.